SECŢIUNEA 1- Cesiunea de creanţă în general

Noţiune

**Art. 1.566. -**

**(1)** Cesiunea de creanţă este convenţia prin care creditorul cedent transmite cesionarului o creanţă împotriva unui terţ.

**(2)** Dispoziţiile prezentului capitol nu se aplică:

**a)** transferului creanţelor în cadrul unei transmisiuni universale sau cu titlu universal;

**b)** transferului titlurilor de valoare şi altor instrumente financiare, cu excepţia dispoziţiilor secţiunii a 2-a din prezentul capitol.

Felurile cesiunii

**Art. 1.567. -**

**(1)** Cesiunea de creanţă poate fi cu titlu oneros sau cu titlu gratuit.

**(2)** Dacă cesiunea este cu titlu gratuit, dispoziţiile prezentei secţiuni se completează în mod corespunzător cu cele din materia contractului de donaţie.

**(3)** Dacă cesiunea este cu titlu oneros, dispoziţiile prezentului capitol se completează în mod corespunzător cu cele din materia contractului de vânzare-cumpărare sau, după caz, cu cele care reglementează orice altă operaţiune juridică în cadrul căreia părţile au convenit să se execute prestaţia constând în transmiterea unei creanţe.

Transferul drepturilor

**Art. 1.568. -**

**(1)** Cesiunea de creanţă transferă cesionarului:

**a)** toate drepturile pe care cedentul le are în legătură cu creanţa cedată;

**b)** drepturile de garanţie şi toate celelalte accesorii ale creanţei cedate.

**(2)** Cu toate acestea, cedentul nu poate să predea cesionarului, fără acordul constituitorului, posesia bunului luat în gaj. În cazul în care constituitorul se opune, bunul gajat rămâne în custodia cedentului.

Creanţe care nu pot fi cedate

**Art. 1.569. -**

**(1)** Nu pot face obiectul unei cesiuni creanţele care sunt declarate netransmisibile de lege.

**(2)** Creanţa ce are ca obiect o altă prestaţie decât plata unei sume de bani poate fi cedată numai dacă cesiunea nu face ca obligaţia să fie, în mod substanţial, mai oneroasă.

Clauza de inalienabilitate

**Art. 1.570. -**

**(1)** Cesiunea care este interzisă sau limitată prin convenţia cedentului cu debitorul nu produce efecte în privinţa debitorului decât dacă:

**a)** debitorul a consimţit la cesiune;

**b)** interdicţia nu este expres menţionată în înscrisul constatator al creanţei, iar cesionarul nu a cunoscut şi nu trebuia să cunoască existenţa interdicţiei la momentul cesiunii;

**c)** cesiunea priveşte o creanţă ce are ca obiect o sumă de bani.

**(2)** Dispoziţiile [alin. (1)](https://lege5.ro/App/Document/gi2tsmbqhe/codul-civil-din-2009?pid=56653109&d=2024-01-04#p-56653109) nu limitează răspunderea cedentului faţă de debitor pentru încălcarea interdicţiei de a ceda creanţa.

Cesiunea parţială

**Art. 1.571. -**

**(1)** Creanţa privitoare la o sumă de bani poate fi cedată în parte.

**(2)** Creanţa ce are ca obiect o altă prestaţie nu poate fi cedată în parte decât dacă obligaţia este divizibilă, iar cesiunea nu face ca aceasta să devină, în mod substanţial, mai oneroasă pentru debitor.

Creanţe viitoare

**Art. 1.572. -**

**(1)** În caz de cesiune a unei creanţe viitoare, actul trebuie să cuprindă elementele care permit identificarea creanţei cedate.

**(2)** Creanţa se consideră transferată din momentul încheierii contractului de cesiune.

Forma cesiunii

**Art. 1.573. -**

**(1)** Creanţa este cedată prin simpla convenţie a cedentului şi a cesionarului, fără notificarea debitorului.

**(2)** Consimţământul debitorului nu este cerut decât atunci când, după împrejurări, creanţa este legată în mod esenţial de persoana creditorului.

Predarea înscrisului constatator al creanţei

**Art. 1.574. -**

**(1)** Cedentul este obligat să remită cesionarului titlul constatator al creanţei aflat în posesia sa, precum şi orice alte înscrisuri doveditoare ale dreptului transmis.

**(2)** În caz de cesiune parţială a creanţei, cesionarul are dreptul la o copie legalizată a înscrisului constatator al creanţei, precum şi la menţionarea cesiunii, cu semnătura părţilor, pe înscrisul original. Dacă cesionarul dobândeşte şi restul creanţei, devin aplicabile dispoziţiile [alin. (1)](https://lege5.ro/App/Document/gi2tsmbqhe/codul-civil-din-2009?pid=56653128&d=2024-01-04#p-56653128).

Efectele cesiunii înainte de notificare

**Art. 1.575. -**

**(1)** Cesiunea de creanţă produce efecte între cedent şi cesionar, iar acesta din urmă poate pretinde tot ceea ce primeşte cedentul de la debitor, chiar dacă cesiunea nu a fost făcută opozabilă debitorului.

**(2)** Cesionarul poate, în aceleaşi împrejurări, să facă acte de conservare cu privire la dreptul cedat.

Dobânzile scadente şi neîncasate

**Art. 1.576. -**

Dacă nu s-a convenit altfel, dobânzile şi orice alte venituri aferente creanţei, devenite scadente, dar neîncasate încă de cedent, se cuvin cesionarului, cu începere de la data cesiunii.

Costuri suplimentare

**Art. 1.577. -**

Debitorul are dreptul să fie despăgubit de cedent şi de cesionar pentru orice cheltuieli suplimentare cauzate de cesiune.

Comunicarea şi acceptarea cesiunii

**Art. 1.578. -**

**(1)** Debitorul este ţinut să plătească cesionarului din momentul în care:

**a)** acceptă cesiunea printr-un înscris cu dată certă;

**b)** primeşte o comunicare scrisă a cesiunii, pe suport hârtie sau în format electronic, în care se arată identitatea cesionarului, se identifică în mod rezonabil creanţa cedată şi se solicită debitorului să plătească cesionarului. În cazul unei cesiuni parţiale, trebuie indicată şi întinderea cesiunii.

**(2)** Înainte de acceptare sau de primirea comunicării, debitorul nu se poate libera decât plătind cedentului.

**(3)** Atunci când comunicarea cesiunii este făcută de cesionar, debitorul îi poate cere acestuia să îi prezinte dovada scrisă a cesiunii.

**(4)** Până la primirea unei asemenea dovezi, debitorul poate să suspende plata.

**(5)** Comunicarea cesiunii nu produce efecte dacă dovada scrisă a cesiunii nu este comunicată debitorului.

Opozabilitatea cesiunii unei universalităţi de creanţe

**Art. 1.579. -**

Cesiunea unei universalităţi de creanţe, actuale sau viitoare, nu este opozabilă terţilor decât prin înscrierea cesiunii în arhivă. Cu toate acestea, cesiunea nu este opozabilă debitorilor decât din momentul comunicării ei.

Comunicarea odată cu cererea de chemare în judecată

**Art. 1.580. -**

Atunci când cesiunea se comunică odată cu acţiunea intentată împotriva debitorului, acesta nu poate fi obligat la cheltuieli de judecată dacă plăteşte până la primul termen, afară de cazul în care, la momentul comunicării cesiunii, debitorul se afla deja în întârziere.

Opozabilitatea cesiunii faţă de fideiusor

**Art. 1.581. -**

Cesiunea nu este opozabilă fideiusorului decât dacă formalităţile prevăzute pentru opozabilitatea cesiunii faţă de debitor au fost îndeplinite şi în privinţa fideiusorului însuşi.

Efectele cesiunii între cesionar şi debitorul cedat

**Art. 1.582. -**

**(1)** Debitorul poate să opună cesionarului toate mijloacele de apărare pe care le-ar fi putut invoca împotriva cedentului. Astfel, el poate să opună plata făcută cedentului înainte ca cesiunea să îi fi devenit opozabilă, indiferent dacă are sau nu cunoştinţă de existenţa altor cesiuni, precum şi orice altă cauză de stingere a obligaţiilor survenită înainte de acel moment.

**(2)** Debitorul poate, de asemenea, să opună cesionarului plata pe care el însuşi ori fideiusorul său a făcut-o cu bună-credinţă unui creditor aparent, chiar dacă au fost îndeplinite formalităţile cerute pentru a face opozabilă cesiunea debitorului şi terţilor.

**(3)** În cazul în care cesiunea i-a devenit opozabilă prin acceptare, debitorul cedat nu mai poate opune cesionarului compensaţia pe care o putea invoca în raporturile cu cedentul.

Cesiuni succesive

**Art. 1.583. -**

**(1)** Atunci când cedentul a transmis aceeaşi creanţă mai multor cesionari succesivi, debitorul se liberează plătind în temeiul cesiunii care i-a fost comunicată mai întâi sau pe care a acceptat-o mai întâi printr-un înscris cu dată certă.

**(2)** În raporturile dintre cesionarii succesivi ai aceleiaşi creanţe este preferat cel care şi-a înscris mai întâi cesiunea la arhivă, indiferent de data cesiunii sau a comunicării acesteia către debitor.

Efectele cesiunii parţiale între cesionarii creanţei

**Art. 1.584. -**

În cazul unei cesiuni parţiale, cedentul şi cesionarul sunt plătiţi proporţional cu valoarea creanţei fiecăruia dintre ei. Această regulă se aplică în mod corespunzător cesionarilor care dobândesc împreună aceeaşi creanţă.

Obligaţia de garanţie

**Art. 1.585. -**

**(1)** Dacă cesiunea este cu titlu oneros, cedentul are, de drept, obligaţia de garanţie faţă de cesionar.

**(2)** Astfel, cedentul garantează existenţa creanţei în raport cu data cesiunii, fără a răspunde şi de solvabilitatea debitorului cedat. Dacă cedentul s-a obligat expres să garanteze pentru solvabilitatea debitorului cedat, se prezumă, în lipsa unei stipulaţii contrare, că s-a avut în vedere numai solvabilitatea de la data cesiunii.

**(3)** Răspunderea pentru solvabilitatea debitorului cedat se întinde până la concurenţa preţului cesiunii, la care se adaugă cheltuielile suportate de cesionar în legătură cu cesiunea.

**(4)** De asemenea, dacă cedentul cunoştea, la data cesiunii, starea de insolvabilitate a debitorului cedat, sunt aplicabile, în mod corespunzător, dispoziţiile legale privind răspunderea vânzătorului de rea-credinţă pentru viciile ascunse ale bunului vândut.

**(5)** În lipsă de stipulaţie contrară, cedentul cu titlu gratuit nu garantează nici măcar existenţa creanţei la data cesiunii.

Răspunderea cedentului pentru evicţiune

**Art. 1.586. -**

**(1)** În toate cazurile, cedentul răspunde dacă, prin fapta sa proprie, singură ori concurentă cu fapta unei alte persoane, cesionarul nu dobândeşte creanţa în patrimoniul său ori nu poate să o facă opozabilă terţilor.

**(2)** Într-un asemenea caz, întinderea răspunderii cedentului se determină potrivit dispoziţiilor art. 1.585 [alin. (4)](https://lege5.ro/App/Document/gi2tsmbqhe/codul-civil-din-2009?pid=56653175&d=2024-01-04#p-56653175).

SECŢIUNEA a 2-a  
Cesiunea unei creanţe constatate printr-un titlu nominativ, la ordin sau la purtător

Noţiune şi feluri

**Art. 1.587. -**

**(1)** Creanţele încorporate în titluri nominative, la ordin ori la purtător nu se pot transmite prin simplul acord de voinţă al părţilor.

**(2)** Regimul titlurilor menţionate la [alin. (1)](https://lege5.ro/App/Document/gi2tsmbqhe/codul-civil-din-2009?pid=56653184&d=2024-01-04#p-56653184), precum şi al altor titluri de valoare se stabileşte prin lege specială.

Modalităţi de transmitere

**Art. 1.588. -**

**(1)** În cazul titlurilor nominative, transmisiunea se menţionează atât pe înscrisul respectiv, cât şi în registrul ţinut pentru evidenţa acestora.

**(2)** Pentru transmiterea titlurilor la ordin este necesar girul, efectuat potrivit dispoziţiilor aplicabile în materia cambiilor.

**(3)** Creanţa încorporată într-un titlu la purtător se transmite prin remiterea materială a titlului. Orice stipulaţie contrară se consideră nescrisă.

Mijloace de apărare

**Art. 1.589. -**

**(1)** Debitorul nu poate opune deţinătorului titlului alte excepţii decât cele care privesc nulitatea titlului, cele care reies neîndoielnic din cuprinsul acestuia, precum şi cele care pot fi invocate personal împotriva deţinătorului.

**(2)** Cu toate acestea, deţinătorul care a dobândit titlul în frauda debitorului nu se poate prevala de dispoziţiile [alin. (1)](https://lege5.ro/App/Document/gi2tsmbqhe/codul-civil-din-2009?pid=56653193&d=2024-01-04#p-56653193).

Plata creanţei

**Art. 1.590. -**

Debitorul care a emis titlul la purtător este ţinut să plătească creanţa constatată prin acel titlu oricărui deţinător care îi remite titlul, cu excepţia cazului în care i s-a comunicat o hotărâre judecătorească prin care este obligat să refuze plata.

Punerea în circulaţie fără voia emitentului

**Art. 1.591. -**

Debitorul care a emis titlul la purtător rămâne ţinut faţă de orice deţinător de bună-credinţă, chiar dacă demonstrează că titlul a fost pus în circulaţie împotriva voinţei sale.

Acţiunea deţinătorului deposedat în mod nelegitim

**Art. 1.592. -**

Cel care a fost deposedat în mod nelegitim de un titlu la purtător nu îl poate împiedica pe debitor să plătească creanţa celui care îi prezintă titlul decât prin comunicarea unei hotărâri judecătoreşti. În acest caz, instanţa se va pronunţa pe cale de ordonanţă preşedinţială.